নিজস্ব প্রতিনিধি: "আমাদের বিরুদ্ধে চক্রান্ত হচ্ছে। আদালতের উপর ভরসা আছে। যে তদন্তকারী সংস্থা তদন্ত করছে তার উপরও আস্থা আছে আমার। বিশ্বাস করি আমি মুক্ত হব", এদিন সিবিআই জেরার পর সাংবাদিকদের মুখোমুখি হয়ে জানালেন রাজ্যের মন্ত্রী ফিরহাদ হাকিম। 'জেরায় স্বীকার করেছেন, আপনি টাকা নিয়ে একটি ক্লাবকে দিয়ছেন', ২৪ ঘণ্টার প্রতিনিধির এই প্রশ্নের উত্তরে রাজ্যের নগরোন্নয়ন মন্ত্রী, নারদকাণ্ডে অভিযুক্ত আরেক তৃণমূল নেতা মুকুল রায়ের সুরে সুর মিলিয়ে বলেন, "যারা ভিডিও ফুটেজ দেখেছেন, তাঁরা জানেন আমি টাকা নিইনি"। উল্লেখ্য, তৃণমূল থেকে সব পদ হারানো একদা দলের সেনাপতি মুকুল রায়ও সিবিআই জেরার পর সাংবাদিকদের জানিয়েছিলেন, "একমাত্র আমিই, যাকে ভিডিও ফুটেজে টাকা নিতে দেখা যায়নি"। মুকুল রায়ের এই মন্তব্যে তৃণমূলের অন্দরেই তাঁকে নিয়ে শুরু হয় নানান জল্পনা। এরপরই সংসদ বিষয়ক সমস্ত কমিটি এবং দলের গুরুত্বপূর্ণ পদ থেকেও মুকুল রায়কে সরিয়ে দেন তৃণমূল সুপ্রিম মমতা বন্দ্যোপাধ্যায়। এবার মুকুলের সুরই শোনা গেল গেল ববির গলাতে।